বৃন্দাবন থেকে ৩৫ কিলোমিটার দূরে গিরিরাজ গোবর্ধন, সেই যে সেই পাহাড় যা কানহাইয়া কড়ে আঙুলে তুলে নিয়েছিলেন। বাস রাস্তার পাশে। সে ‘বসে যাওয়া’ পাহাড় পরিক্রমা করে লাখ লাখ যাত্রী। ক্ষয়াটে চেহারার হিন্দুস্তানি দেহাতি থেকে শুরু করে বিত্তশালী মানুষ, গিরিরাজ সবাইকে আপন করে নিয়েছেন। সেই গোবর্ধন পরিক্রমাপথে রাধাকুণ্ড। তার পাশে কৃষ্ণদাস কবিরাজের সমাধিস্থল। ছোট সে মঠের বৈষ্ণব বলেন, “ওই ওপাশে শ্যামকুণ্ড। আর এ পাশে রাইয়ের চুড়িতে তৈরি কঙ্কন কুণ্ড। এই কঙ্কন কুণ্ডের চারিপাশ জুড়েই রাধাকুণ্ড।”